text: Si tost que il pot chevauchier,
   Le fist ses peres envoiier
   En Grece et aprendre griiois.
   Quant grieu sot, pour savoir tiois
   Vint à Couloigne en Alemaigne.
   Avoec lui avoit grant compaigne
   De barons et de chevaliers,
   De damoisiaus et d'escuiers,
   K'à lui ert bien aferissant
   Qu'il menast noble vie et grant.
   À ce tans, c'est verités fine,
   Avoit non Couloigne Agrapine.
   En cel pays tant demora
   Qu'il sot tyois ; lors s'en ala
   Ou roiaume de France droit
   Que on adont Gaule nommoit,
   Pour aprendre sens et honnour
   Et ce qu'il afiert à valour.
   Fu lonc tans en celui pays ;
   Car en es anciens escris
   PageV01P009
   Trueve on que tousjours a esté
   France la flours et la purté
   D'armes, d'onnour, de gentillece,
   De courtoisie et de largece ;
   Ce est la touche et l'examplaire
   De ce c'on doit laissier et faire.
  